昭君操
作者：沈遼
朝代：宋

paragraphs: 王昭君，漢宮女。
漢宮女，嫁配虜。
生如桃李花，皖皖託朝露。
春風一摧折，零落在泥土。
君王委心事匈奴，不知匈奴在何處。
黄門扶我上車去，遙望漢宫隔烟霧。
十年簾下學畫眉，不知還爲蛾眉誤。
當時恩怨或易忘，今日悲愁那可訴。
夢中往往作歌舞，滿目異類誰與語。
但見驚風吹塵沙，豈識春還復秋暮。
山林强鬼向夜哭，夜夜氊車宿荒戍。
胡人從來不照鏡，但見白髪垂霜縷。
念知此意終不傳，獨自援琴彈作譜。
彈作譜，寄與漢宮人，一曲未終淚如雨。